สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 23 ม.ค. 61
23 ม.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (22 ม.ค.) ขณะที่ดัชนี S&amp;P500 และ Nasdaq ปิดทำนิวไฮด้วยเช่นกัน หลังจากวุฒิสภาสหรัฐให้ความเห็นชอบในการลงมติรอบแรกด้านกระบวนการปฏิบัติ (procedural vote) ต่อร่างกฎหมายงบประมาณชั่วคราวเมื่อวานนี้ ซึ่งจะช่วยให้รัฐบาลสหรัฐมีงบประมาณในการบริหารประเทศจนถึงวันที่ 8 ก.พ. ขณะที่ตลาดคาดหวังว่า สภาคองเกรสจะลงมติผ่านร่างกฎหมายดังกล่าวในขั้นตอนสุดท้าย
ดัชนีเฉลี่ยอุตสาหกรรมดาวโจนส์ปิดที่ 26,214.60 จุด เพิ่มขึ้น 142.88 จุด หรือ +0.55% ดัชนี S&amp;P500 ปิดที่ 2,832.97 จุด เพิ่มขึ้น 22.67 จุด หรือ +0.81% และดัชนี Nasdaq ปิดที่ 7,408.03 จุด เพิ่มขึ้น 71.65 จุด หรือ +0.98%
 
ตลาดหุ้นยุโรปปิดบวกเมื่อคืนนี้ (22 ม.ค.) หลังจากฟิทช์ เรทติ้งส์ ได้ปรับเพิ่มอันดับความน่าเชื่อถือของสเปน พร้อมแสดงมุมมองในเชิงบวกว่า การที่แคว้นกาตาลุญญาประกาศแยกตัวเป็นอิสระจากสเปนนั้นได้ผลกระทบต่อเศรษฐกิจของสเปนแค่ในวงจำกัดเท่านั้น
ดัชนี Stoxx Europe 600 เพิ่มขึ้น 0.3% ปิดที่ 402.11 จุด ซึ่งเป็นระดับปิดสูงสุดนับตั้งแต่เดือนส.ค. 2558
ดัชนี CAC-40 ตลาดหุ้นฝรั่งเศสปิดที่ 5,541.99 จุด เพิ่มขึ้น 15.48 จุด, +0.28% ดัชนี DAX ตลาดหุ้นเยอรมันปิดที่ 13,463.69 จุด เพิ่มขึ้น 29.24 จุด, +0.22% ส่วนดัชนี FTSE 100 ตลาดหุ้นลอนดอนปิดที่ 7,715.44 จุด ลดลง 15.35 จุด, -0.20%
 
ตลาดหุ้นลอนดอนปิดลบเมื่อคืนนี้ (22 ม.ค.) หลังจากเงินปอนด์แข็งค่าเมื่อเทียบกับดอลลาร์ ซึ่งส่งผลให้นักลงทุนวิตกกังวลเกี่ยวกับผลประกอบการของบริษัทข้ามชาติ อย่างไรก็ตาม การดีดตัวขึ้นของหุ้นกลุ่มพลังงานได้ช่วยจำกัดการร่วงลงของตลาด
ทั้งนี้ ดัชนี FTSE 100 ตลาดหุ้นลอนดอนปิดที่ 7,715.44 จุด ลดลง 15.35 จุด หรือ -0.20%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (22 ม.ค.) หลังจากซาอุดิอาระเบียออกมาสนับสนุนให้กลุ่มประเทศผู้ส่งออกน้ำมัน (โอเปก) และประเทศผู้ผลิตน้ำมันรายใหญ่นอกกลุ่มโอเปก ขยายเวลาการปรับลดกำลังการผลิตออกไปถึงปี 2562
สัญญาน้ำมันดิบ WTI ส่งมอบเดือนก.พ. เพิ่มขึ้น 12 เซนต์ หรือ 0.2% ปิดที่ 63.49 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 42 เซนต์ หรือ 0.6% ปิดที่ 69.03 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (22 ม.ค.) เนื่องจากนักลงทุนเทขายทองคำในฐานะสินทรัพย์ที่ปลอดภัย หลังจากวุฒิสภาสหรัฐลงมติผ่านร่างกฎหมายงบประมาณชั่วคราวเมื่อวานนี้ ซึ่งจะปูทางไปสู่การยุติภาวะการปิดหน่วยงานรัฐบาล หรือชัตดาวน์
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 1.2 ดอลลาร์ หรือ 0.09% ปิดที่ 1,331.90 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 4.7 เซนต์ หรือ 0.28% ปิดที่ 16.989 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 23.3 ดอลลาร์ หรือ 2.28% ปิดที่ 996.8 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 6.10 ดอลลาร์ หรือ 0.6% ปิดที่ 1,092.30ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินเยนและฟรังก์สวิส ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 ม.ค.) หลังจากวุฒิสภาสหรัฐได้ลงมติด้วยคะแนนเสียงท่วมท้วน ให้ผ่านร่างกฎหมายงบประมาณชั่วคราวเมื่อวานนี้ตามเวลาสหรัฐ ซึ่งเป็นความพยายามในการยุติภาวะการปิดหน่วยงานรัฐบาล หรือชัตดาวน์
ดอลลาร์แข็งค่าขึ้นเมื่อเทียบกับเงินเยนที่ระดับ 110.99 เยน จากระดับ 110.62 เยน และแข็งค่าขึ้นเมื่อเทียบกับฟรังก์สวิสที่ระดับ 0.9625 ฟรังก์ จากระดับ 0.9618 ฟรังก์
ยูโรแข็งค่าขึ้นแตะระดับ 1.2257 ดอลลาร์ จากระดับ 1.2235 ดอลลาร์ ขณะที่เงินปอนด์แข็งค่าขึ้นแตะระดับ 1.3982 ดอลลาร์ จากระดับ 1.3875 ดอลลาร์ และดอลลาร์ออสเตรเลียแข็งค่าขึ้นแตะระดับ 0.8012 ดอลลาร์สหรัฐ จากระดับ  0.8002 ดอลลาร์สหรัฐ